આમ, વંદે માતરમ્ ગીત માત્ર કોંગ્રેસ અધિવેશનમાં જ નહીં, પરંતુ સ્વતંત્રતા ચળવળમાં અનેક કાર્યક્રમોમાં ગવાતું લોકપ્રિય ગીત બન્યું. લાલા લજપતરાયે તેમના પ્રકાશન દ્વારા પ્રગટ થતી પત્રિકાનું નામ જ ‘વંદે માતરમ્’ રાખ્યું. ક્રાંતિકારીઓ માટે ‘વંદે માતરમ્’ એ મહામંત્ર હતો. અંગ્રેજો સામે લડતાં લડતાં દેહ શાંત થાય ત્યારે તેમના અંતિમ ઉચ્ચાર વંદે માતરમ્ જ હતા તેવાં અનેક ઉદાહરણો મળી આવે છે. જાણે આ મંત્ર તેમના માટે સંજીવની મંત્ર હતો. અંગ્રેજોની ગોળીથી શહીદ થનાર આઝાદીની દીવાની માતંગિની હજારેના અંતિમ શબ્દો પણ વંદે માતરમ્ હતા.